CELEX: 32009D0046
Language: fi
Date: 2008-12-19 00:00:00
Title: 2009/46/EY: Komission päätös, tehty 19 päivänä joulukuuta 2008 , tiettyjen Ruotsissa tarjottavien postialan palvelujen jättämisestä vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta annetun Euroopan parlamentin ja neuvoston direktiivin 2004/17/EY soveltamisen ulkopuolelle (tiedoksiannettu numerolla K(2008) 8409) (ETA:n kannalta merkityksellinen teksti)

23.1.2009   
            
            
               FI
            
            
               Euroopan unionin virallinen lehti
            
            
               L 19/50
            
         
      KOMISSION PÄÄTÖS,
   tehty 19 päivänä joulukuuta 2008,
   tiettyjen Ruotsissa tarjottavien postialan palvelujen jättämisestä vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta annetun Euroopan parlamentin ja neuvoston direktiivin 2004/17/EY soveltamisen ulkopuolelle
   (tiedoksiannettu numerolla K(2008) 8409)
   (Ainoastaan ruotsinkielinen teksti on todistusvoimainen)
   (ETA:n kannalta merkityksellinen teksti)
   (2009/46/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta 31 päivänä maaliskuuta 2004 annetun Euroopan parlamentin ja neuvoston direktiivin 2004/17/EY (1) ja erityisesti sen 30 artiklan 4 ja 6 kohdan,
   ottaa huomioon Posten AB Swedenin, jäljempänä ’Ruotsin Posti’, sähköpostitse 19 päivänä kesäkuuta 2008 esittämän pyynnön,
   on kuullut julkisia hankintoja käsittelevää neuvoa-antavaa komiteaa,
   sekä katsoo seuraavaa:
   I   TAUSTA
   
               (1)
            
            
               Ruotsin Posti toimitti komissiolle 19 päivänä kesäkuuta 2008 sähköpostitse direktiivin 2004/17/EY 30 artiklan 5 kohdan mukaisen pyynnön. Mainitun direktiivin 30 artiklan 5 kohdan ensimmäisen alakohdan mukaisesti komissio tiedotti pyynnöstä Ruotsin viranomaisille 25 päivänä kesäkuuta 2008 päivätyllä kirjeellä, johon Ruotsin viranomaiset määräajan pidennystä koskevan pyynnön jälkeen vastasivat 2 päivänä syyskuuta 2008 sähköpostitse. Lisäksi komissio pyysi Ruotsin Postilta 30 päivänä heinäkuuta 2008 sähköpostitse lisätietoja, jotka tämä toimitti sähköpostitse 15 päivänä elokuuta 2008.
            
         
               (2)
            
            
               Ruotsin Postin esittämä pyyntö koskee tiettyjä postipalveluja ja muita palveluja Ruotsissa. Pyynnössä mainitaan seuraavat palvelut:
               
                           a)
                        
                        
                           kotimaan ja kansainväliset osoitteelliset ykkösluokan kirjeet (kuluttajien välillä (CtoC), kuluttajilta yrityksille (CtoB), yritysten välillä (BtoB) ja yrityksiltä kuluttajille (BtoC); tähän luokkaan sisältyvät myös sanomalehtien ykkösluokan jakelu ja pikapostipalvelut;
                        
                     
                           b)
                        
                        
                           kakkosluokan kirjeet, mukaan lukien niin kutsutut e-brev-palvelut (eli sähköiset kirjeet), sanomalehtien kakkosluokan jakelu ja osoitteellinen suoramainonta. E-brev-palvelussa asiakas toimittaa aineiston sähköisesti, minkä jälkeen aineisto tulostetaan, suljetaan kirjekuoreen konkreettisena kirjeenä ja postitetaan; tässä palveluluokassa on käsittely- ja hintaeroja postin luonteesta riippuen. Niinpä yksittäisten lähetysten ja suurten lajiteltujen lähetysten (toiselta nimeltään esilajitellut suuret postierät) välillä on perustavanlaatuinen ero. Tässä viimeksi mainitussa luokassa tehdään ero myös sen maantieteellisen alueen mukaan, jossa palvelua tarjotaan, eli suurkaupunkialueiden (2) suurten lajiteltujen lähetysten ja Ruotsin muiden alueiden suurten lajiteltujen lähetysten mukaan. Yksi tästä erottelusta aiheutuva huomattava seuraus on se, että hinnat vaihtelevat sen mukaan, missä palvelua tarjotaan, ja hinnanvaihtelut ovat huomattavia (3). Tässä päätöksessä otetaan sen vuoksi huomioon kolme eri palvelua eli
                           
                                       —
                                    
                                    
                                       kakkosluokan kirjeet yleensä eli kaikki edellä kuvatut kakkosluokan kirjeet lukuun ottamatta seuraavia:
                                    
                                 
                                       —
                                    
                                    
                                       suuret lajitellut kakkosluokan lähetykset Ruotsin suurkaupunkialueilla ja
                                    
                                 
                                       —
                                    
                                    
                                       suuret lajitellut kakkosluokan lähetykset suurkaupunkialueiden ulkopuolella;
                                    
                                 
                     
                           c)
                        
                        
                           osoitteeton suoramainonta;
                        
                     
                           d)
                        
                        
                           kotimaan BtoB-peruspaketit;
                        
                     
                           e)
                        
                        
                           kotimaan BtoC-peruspaketit;
                        
                     
                           f)
                        
                        
                           kotimaan kuluttajien peruspaketit (CtoC ja CtoB);
                        
                     
                           g)
                        
                        
                           kotimaan pika- ja kuriiripaketit;
                        
                     
                           h)
                        
                        
                           kansainväliset pakettipalvelut (BtoB, BtoC, CtoB, CtoC) eli palvelut, jotka koskevat muualta kuin Ruotsista tulevia paketteja ja muualle kuin Ruotsiin toimitettavia paketteja;
                        
                     
                           i)
                        
                        
                           kotimaan kuormalavapalvelut (toiselta nimeltään kevyttavarapalvelut eli palvelut, jotka koskevat enintään noin 1 000 kg:n painoisia tavaroita);
                        
                     
                           j)
                        
                        
                           filatelia;
                        
                     
                           k)
                        
                        
                           kolmannen ja neljännen osapuolen logistiikkapalvelut (3PL ja 4PL), jotka määritelmän mukaan sisältävät tuonnin, varastoinnin ja jakelun sekä asiakkaan tavaravirtojen ohjauksen, hallinnan ja kehittämisen;
                        
                     
                           l)
                        
                        
                           sisäisten toimistopalvelujen ulkoistaminen, jota kuvataan pyynnössä seuraavasti: ”Postservice tarkoittaa sitä, että yrityksen sisäinen postinkäsittely hoidetaan ulkoisesti sisäisten resurssien vapauttamiseksi ja liiketoiminnan tehostamiseksi. Postservice on osa sisäisten toimistopalvelujen ulkoistamisen markkinoita, joihin sisältyy myös muita palveluja. Näillä markkinoilla on useita yrityksiä, ja niiden palveluntarjonta vaihtelee. Palveluja yhdistellään eri lailla: toisinaan ne sisältävät useimmat palvelut, joita voidaan pitää postipalveluina, kun taas joissakin tapauksissa ne sisältävät vain joitakin, jolloin esimerkiksi siivouspalvelujen asema korostuu.”.
                        
                     
         
               (3)
            
            
               Pyynnössä mainitaan lisäksi postilaatikoista huolehtiminen mutta todetaan – aivan oikein – että kyseessä on liitännäispalvelu, jota olisi pidettävä osana postialan infrastruktuureihin pääsyn tarjontaa. Sen vuoksi se ei voi kuulua 30 artiklan nojalla tehtävän itsenäisen päätöksen soveltamisalaan.
            
         
               (4)
            
            
               Pyynnön ohessa esitetään riippumattoman kansallisen viranomaisen eli Ruotsin kilpailuviranomaisen (Konkurrensverket) (4) päätelmät, joiden keskeinen sisältö on seuraavanlainen: ”Kilpailuvirasto ei vastusta ratkaisevalla tavoin tapaa, jolla [Ruotsin Posti] on määrittänyt merkitykselliset markkinat (…) On oikein todeta, että [Ruotsin Posti] joutuu nykyisin yhä enenevissä määrin kilpailemaan postialalla toimivien uusien yritysten kanssa. Tämä koskee erityisesti tiheämpään asuttuja seutuja. (…) Ruotsi on kuitenkin harvaan asuttu maa, jossa nykyisin ja luultavasti näillä näkymin tulevaisuudessakaan uusien yritysten ei ole taloudellisesti kannattavaa aloittaa toimintaa [eli tarjota postipalveluja]. Tämä merkitsee, että [Ruotsin Posti] on myös tulevaisuudessa ainoa markkinatoimija tai ainakin se säilyttää hyvin vahvan markkina-aseman tietyillä Ruotsin postimarkkinoiden osa-alueilla. (…) Yhteenvetona kilpailuvirasto katsoo, että [Ruotsin Postin] julkisia palveluja koskevan direktiivin 2004/17/EY 30 artiklan mukaisesti esittämä pyyntö täyttää vaatimukset vapautuksen saamiseksi [siinä] mainittujen markkinoiden osalta. (…)”
            
         II   OIKEUDELLINEN KEHYS
   
               (5)
            
            
               Direktiivin 2004/17/EY 30 artiklassa säädetään, ettei direktiiviä sovelleta hankintasopimuksiin, jotka tehdään jonkin kyseisessä direktiivissä tarkoitetun toiminnan suorittamiseksi, jos toimintoon siinä jäsenvaltiossa, jossa se toteutetaan, kohdistuu suoraa kilpailua markkinoilla, joille pääsyä ei ole rajoitettu. Sitä, kohdistuuko johonkin toimintoon suoraa kilpailua, arvioidaan puolueettomin perustein ja asianomaisen alan erityispiirteet huomioon ottaen. Markkinoille pääsyä pidetään rajoittamattomana, jos jäsenvaltio on pannut täytäntöön ne yhteisön lainsäädännön säännökset, jotka avaavat tietyn alan tai sen osan kilpailulle, ja soveltaa niitä.
            
         
               (6)
            
            
               Koska Ruotsi on pannut täytäntöön yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulukuuta 1997 annetun Euroopan parlamentin ja neuvoston direktiivin 97/67/EY (5) ja soveltaa sitä käyttämättä mahdollisuutta varata palveluja direktiivin 7 artiklan nojalla, markkinoille pääsyä olisi pidettävä rajoittamattomana direktiivin 2004/17/EY 30 artiklan 3 kohdan ensimmäisen alakohdan mukaisesti. Sitä, kohdistuuko johonkin toimintoon suoraa kilpailua tietyillä markkinoilla, olisi arvioitava useiden perusteiden pohjalta, joista yksikään ei ole ratkaiseva sellaisenaan.
            
         
               (7)
            
            
               Tässä päätöksessä tarkoitettujen markkinoiden yhteydessä olisi otettava huomioon tärkeimpien toimijoiden markkinaosuudet tietyillä markkinoilla. Lisäksi olisi otettava huomioon kyseisten markkinoiden keskittyneisyys. Koska tässä päätöksessä tarkoitettujen toimintojen edellytykset ovat erilaiset, kilpailutilanteen arvioinnissa olisi otettava huomioon eri markkinoiden tilanne.
            
         
               (8)
            
            
               Vaikka joidenkin Ruotsin Postin toimittamassa pyynnössä lueteltujen palvelujen markkinat voitaisiin määritellä tarkemminkin, sitä ei tässä päätöksessä ole tarpeen tehdä, koska tarkastelun tulokseen ei vaikuta se, kuinka tiukasti tai väljästi markkinat on määritelty.
            
         
               (9)
            
            
               Tämä päätös ei rajoita kilpailusääntöjen soveltamista.
            
         III   ARVIOINTI
   
               (10)
            
            
               Ruotsin Postin markkinaosuus osoitteellisista ykkösluokan kirjeistä on säilynyt vakaana hieman yli [… prosentissa] (6) kunakin vuonna vuosina 2005–2007 sekä arvossa että määrässä mitattuna (7). Ruotsin Postin mukaan tässä markkinaosuudessa ei olisi huomattavia vaihteluja, vaikka se määritettäisiin erikseen kaikkien mahdollisten tutkittavien segmenttien osalta (CtoC, CtoB, BtoC, BtoB, kotimaan ja kansainvälinen, kirjeet ja ykkösluokan sanomalehtijakelu, yksittäiset ja joukkolähetykset, lajitellut ja lajittelemattomat lähetykset, isot ja pienet lähetykset, suurkaupunkialueet ja muu Ruotsi …) (8). Näin ollen tässä tapauksessa kysymys siitä, ovatko kaikki nämä segmentit osa samoja tuotemarkkinoita, voidaan jättää avoimeksi. Kuitenkin Ruotsin Postin mukaan merkitykselliset markkinat, joiden suhteen sen markkina-asemaa olisi arvioitava, ovat laajemmat viestimarkkinat, jotka sisältävät kaikkiin luokkiin ja tyyppeihin kuuluvat osoitteelliset kirjeet, ykkös- ja kakkosluokan sanoma- ja aikakauslehdet ja osoitteellisen suoramainonnan sekä lisäksi ”kaikki postilähetysten fyysisen jakelun sähköiset vaihtoehdot. (…) Esimerkkejä ovat sähköposti, organisaatioiden välinen tiedonsiirto (EDI), verkkosivujen kautta tapahtuva tiedonvälitys (tietojen toimittaminen, liiketoimien suorittaminen jne.), yritysjärjestelmät (joissa on tiedonvälitys- ja palvelusovelluksia, kuten sähköisen laskutuksen järjestelmiä) ja puhelinpalvelut (teksti- ja multimediaviestit).” Ruotsin Postilla olisi näin määritellyillä markkinoilla ”rajoitettu markkinaosuus”. Mahdollisuus korvata perinteiset paperiset kirjeet sähköisillä viestintävälineillä (esimerkiksi sähköpostilla ja tekstiviestillä) aiheuttaa Ruotsin Postin mukaan itse asiassa kilpailupaineita. Olisi huomattava, että EY:n kilpailusääntöjen mukaan korvaavuutta olisi analysoitava muun muassa tuotteen ominaisuuksien ja hinnan sekä sen perusteella, mitä esteitä liittyy kysynnän siirtymiseen mahdollisiin korvaaviin tuotteisiin. Näyttää siltä, että paperisen postin ja sähköisten viestintävälineiden ominaisuudet eroavat toisistaan huomattavasti viestintämuodon, viestintään kuluvan ajan ja asiakkaan mieltymysten suhteen. Paperisesta postista sähköiseen postiin siirtymiseen liittyy lisäksi suuria esteitä (9). Tämä osoittaa, että sähköiset viestintävälineet kuuluvat eri tuotemarkkinoille ja että ne siksi eivät voi luoda suoraa kilpailupainetta Ruotsin Postin osoitteellisille ykkösluokan kirjepalveluille. Lisäksi näyttää siltä, että sähköisen postin käytön lisääntyminen ennemminkin vähentäisi merkittävästi paperisen postin markkinoiden kokonaiskokoa kuin aiheuttaisi niillä kilpailua (10). Sen vuoksi sitä, kohdistuuko toimintoihin suoraa kilpailua, ei voida arvioida käyttäen viitteenä viestimarkkinoita. Vaihtoehtoisesti Ruotsin Posti katsoo, että merkitykselliset markkinat olisivat ”osoitteellisten fyysisten viestien markkinat” eli yhdet yksittäiset markkinat, jotka kattaisivat kaikki kirjemuodot ja -luokat (ykkös- ja kakkosluokka, pikalähetykset ja tavanomaiset lähetykset), osoitteellisen suoramainonnan, sanomalehdet ja aikakausjulkaisut. Näin määritellyillä markkinoilla Ruotsin Postin markkinaosuudeksi vuonna 2007 ilmoitetaan [… prosenttia] arvossa mitattuna ja [… prosenttia] määrässä mitattuna. Ottamatta huomioon sitä seikkaa, että asiaan liittyvien erityyppisten palvelujen hinnat vaihtelevat huomattavasti, kyseinen korkea markkinaosuus kattaa erilaisia markkinaosuuksia, sillä Ruotsin Postin markkinaosuus on […–… prosenttia] arvossa mitattuna ja […–… prosenttia] määrässä mitattuna. Näin ollen kyseessä eivät ole yhdet markkinat. Osoitteellisten ykkösluokan kirjeiden markkinoita olisi sen vuoksi arvioitava erillään, ja Ruotsin Postin markkinaosuudet näillä markkinoilla ovat senkaltaiset, että vailla päinvastaista näyttöä olisi katsottava, että tässä johdanto-osan kappaleessa tarkasteltuihin osoitteellisiin ykkösluokan kirjeisiin liittyviin palveluihin ei Ruotsissa kohdistu suoraa kilpailua. Sen vuoksi direktiivin 2004/17/EY 30 artiklan 1 kohtaa ei sovelleta sopimuksiin, joiden tarkoituksena on mahdollistaa kyseisten toimintojen suorittaminen Ruotsissa.
            
         
               (11)
            
            
               Ruotsin Postilla oli edellä johdanto-osan 2 kappaleen b alakohdan ensimmäisessä luetelmakohdassa määritellyissä kakkosluokan kirjepalveluissa arviolta [… prosentin] markkinaosuus vuonna 2007 (11) arvossa mitattuna, ja suurimmalla kilpailijalla oli loput [… prosenttia]. Tässä yhteydessä olisi muistutettava mieleen vakiintunut oikeuskäytäntö (12), jonka mukaan ”erittäin suuret markkinaosuudet ovat itsessään – poikkeustapauksia lukuun ottamatta – todiste määräävästä markkina-asemasta. Tilanne on tällainen, jos markkinaosuus on 50 prosenttia”. Koska nämä markkinat ovat hyvin keskittyneet [… prosenttia] ja koska päinvastaisesta ei ole näyttöä, olisi todettava, että kakkosluokan kirjepalveluihin ei Ruotsissa kohdistu suoraa kilpailua. Sen vuoksi direktiivin 2004/17/EY 30 artiklan 1 kohtaa ei sovelleta sopimuksiin, joiden tarkoituksena on mahdollistaa kyseisen toiminnon suorittaminen Ruotsissa.
            
         
               (12)
            
            
               Kun kyseessä ovat johdanto-osan 2 kappaleen b alakohdan kolmannessa luetelmakohdassa määritellyt suuret lajitellut kakkosluokan lähetykset Ruotsissa suurkaupunkialueiden ulkopuolella, Ruotsin Postin toimittamissa tiedoissa todetaan, että ”niiden toimijoiden markkinaosuuksia, jotka hoitavat suuria lähetyksiä suurkaupunkialueiden ulkopuolella, ei mitata erikseen vaan ainoastaan osana kaikkea muuta näille alueille osoitettua postia. Tämä merkitsee, että näiden toimijoiden markkinaosuudet ovat suunnilleen samat kuin ykkösluokan lähetyksiä hoitavien toimijoiden markkinaosuudet, jolloin [Ruotsin Postin] markkinaosuus [on] suunnilleen [… prosenttia].” Koska nämä markkinat ovat hyvin keskittyneet ja koska päinvastaisesta ei ole näyttöä, olisi todettava, että suuriin lajiteltuihin kakkosluokan lähetyksiin suurkaupunkialueiden ulkopuolella ei kohdistu Ruotsissa suoraa kilpailua (13). Sen vuoksi direktiivin 2004/17/EY 30 artiklan 1 kohtaa ei sovelleta sopimuksiin, joiden tarkoituksena on mahdollistaa kyseisen toiminnon suorittaminen Ruotsissa.
            
         
               (13)
            
            
               Osoitteettomassa suoramainonnassa, jolla tässä päätöksessä tarkoitetaan markkinointiviestintään tarkoitettuja osoitteettomia toimituksia, Ruotsin Postin markkinaosuus on arviolta [… prosenttia] arvossa mitattuna, ja sen suurimmalla kilpailijalla on [… prosentin] markkinaosuus, myös arvossa mitattuna. Kuitenkin Ruotsin Postin mukaan merkitykselliset markkinat, joiden suhteen sen markkina-asemaa olisi arvioitava, ovat laajemmat mainosjakelumarkkinat, jotka osoitteettoman suoramainonnan lisäksi sisältäisivät ”muut mainosjakelukanavat, esimerkiksi sanomalehtimainokset, TV- ja radiomainokset, ulkomainokset, internetmainonnan ja sponsoroinnin”. Näin määritellyillä markkinoilla Ruotsin Postin osuus olisi noin [… prosenttia] (14). Aiemmissa komission päätöksissä on kuitenkin jo todettu, ettei ole olemassa yksiä laajoja markkinoita, jotka sisältävät eri viestimissä harjoitetun mainonnan (15). Sen vuoksi sitä, kohdistuuko toimintoihin suoraa kilpailua, ei voida arvioida käyttäen viitteenä mainosjakelumarkkinoita. Osoitteettoman suoramainonnan markkinoita on sen vuoksi tarkasteltava erikseen. Koska nämä markkinat ovat hyvin keskittyneet, ottaen huomioon edellä johdanto-osan 11 kappaleessa mainittu vakiintunut oikeuskäytäntö ja koska päinvastaisesta ei ole näyttöä, olisi todettava, että osoitteettomaan suoramainontaan ei kohdistu Ruotsissa suoraa kilpailua. Sen vuoksi direktiivin 2004/17/EY 30 artiklan 1 kohtaa ei sovelleta sopimuksiin, joiden tarkoituksena on mahdollistaa kyseisen toiminnon suorittaminen Ruotsissa.
            
         
               (14)
            
            
               Ruotsin Postin mukaan ”pakettien, pakettilähetysten ja kuormalavojen tavanomaisessa jakelussa kansallisissa, alueellisissa tai maailmanlaajuisissa kuljetusverkoissa” on yhdet ainoat markkinat eli lajittelutoimipaikan käsittelemien kappaletavaroiden markkinat, sillä yhteisenä nimittäjänä on se seikka, että ”verkoissa keskeisellä sijalla ovat lajittelutoimipaikat, joissa käsitellään huomattavia tavaramääriä”. Näin määritellyistä markkinoista Ruotsin Postilla olisi [… prosentin] markkinaosuus. Tämä kattaa kuitenkin useita eri markkinaosuuksia, jotka vaihtelevat kotimaan pikapakettipalvelujen [… prosentista] arvossa mitattuna kotimaan kuluttajien peruspakettien [… prosenttiin] arvossa mitattuna. Näin ollen kyseessä eivät ole yhdet markkinat. Kotimaan kuluttajien peruspaketteja on sen vuoksi tarkasteltava erikseen, sillä ne vastaavat erilaisiin kysyntätarpeisiin (yleiset postipalvelut) kuin kaupalliset palvelut, joiden palveluntarjonnan teknologinen prosessi on tavallisesti hyvin erilainen. Näissä palveluissa Ruotsin Postilla on melko vahva asema, sillä sen arvioitu markkinaosuus pysytteli vuosina 2005–2007 vakaana noin [… prosentissa] arvossa mitattuna (16). Vaikka kahden uuden kilpailijan mukaantulo loppuvuodesta 2007 voi muuttaa tätä tilannetta lähivuosina, olisi todettava, että kyseiseen palveluluokkaan ei kohdistu Ruotsissa suoraa kilpailua. Sen vuoksi direktiivin 2004/17/EY 30 artiklan 1 kohtaa ei sovelleta sopimuksiin, joiden tarkoituksena on mahdollistaa kyseisten toimintojen suorittaminen Ruotsissa.
            
         
               (15)
            
            
               Ruotsin Postin toimittamien tietojen mukaan sisäisten toimistopalvelujen ulkoistamisessa on yhdet markkinat. Kuten edellä johdanto-osan 2 kappaleen l alakohdassa todetaan, tämä kattaa erityyppisiä palveluja, jotka vaihtelevat yhdestä tai useammasta postilähetyksiin liittyvästä palvelusta (esimerkiksi postituksen hoitopalvelut) siivouspalveluihin. Se, mitkä palvelut yhdistellään kokonaisuudeksi, riippuu yksittäisten asiakkaiden tarpeista. Ottamatta huomioon kaikkia sekä tarjonta- että kysyntäpuolen muita näkökohtia, jotka liittyvät siihen, etteivät niin erilaiset palvelut kuin siivouspalvelut ja postituksen hoitopalvelut, ole keskenään korvattavissa, ei voida tietää etukäteen varmuudella, mitkä palvelut ehkä yhdistellään, jos yksi tai useampi asiakas päättää pyytää niitä. Näin ollen päätöksen tekemiseen siitä, mitä oikeudellisia sääntöjä sisäisten toimistopalvelujen ulkoistamiseen sovelletaan, liittyisi huomattavan suuri oikeudellinen epävarmuus. Näin ollen sisäisten toimistopalvelujen ulkoistamisesta, sellaisena kuin se on määriteltynä Ruotsin Postin ilmoituksessa, ei voida tehdä direktiivin 2004/17/EY 30 artiklassa tarkoitettua päätöstä omana palveluluokkanaan.
            
         
               (16)
            
            
               Kuten edellä johdanto-osan 2 kappaleen b alakohdassa esitetään, Ruotsissa on erilliset suurkaupunkialueiden suurten lajiteltujen kakkosluokan lähetysten markkinat. Näillä markkinoilla Ruotsin Postin markkinaosuus oli [… prosenttia] arvossa mitattuna vuonna 2007. Kun otetaan huomioon näiden markkinoiden keskittyneisyys ja se, että Ruotsin Postin suurin kilpailija oli saavuttanut tällä alalla arviolta [… prosentin] markkinaosuuden arvossa mitattuna vuonna 2007, näitä seikkoja olisi pidettävä merkkinä siitä, että näihin toimintoihin kohdistuu suoraa kilpailua.
            
         
               (17)
            
            
               Ruotsin Postin markkinaosuus kotimaan BtoB-peruspaketeissa oli [… prosenttia] arvossa mitattuna vuonna 2007. Kun otetaan huomioon, että kahden suurimman kilpailijan arvioitu yhteenlaskettu markkinaosuus kotimaan palveluissa on [… prosenttia] ja että kolmen suurimman kilpailijan arvioitu yhteenlaskettu markkinaosuus on [… prosenttia] arvossa mitattuna, kolmen suurimman kilpailijan markkinaosuus ei näin ollen ole merkityksetön. Olisikin todettava, että kyseiseen toimintoon kohdistuu suoraa kilpailua.
            
         
               (18)
            
            
               Ruotsin Postin markkinaosuus kotimaan palveluista oli arviolta [… prosenttia] arvossa mitattuna vuonna 2007. Sen suurimman kilpailijan arvioitu markkinaosuus oli kuitenkin arvossa mitattuna [… prosenttia] vuonna 2007 eli noin puolet Ruotsin Postin markkinaosuudesta. Markkinaosuuden ollessa tällä tasolla kyseisen kilpailijan katsotaan pystyvän luomaan huomattavan kilpailupaineen Ruotsin Postille. Näitä seikkoja olisi tämän vuoksi pidettävä merkkinä siitä, että kyseiseen toimintoon kohdistuu suoraa kilpailua.
            
         
               (19)
            
            
               Kyseisillä markkinoilla Ruotsin Postin osuus oli arvossa mitattuna [… prosenttia] vuonna 2007, kun taas kahden suurimman kilpailijan yhteenlaskettu markkinaosuus oli [… prosenttia]. Näitä seikkoja olisi tämän vuoksi pidettävä merkkinä siitä, että kotimaan pika- ja kuriiripakettipalveluihin kohdistuu suoraa kilpailua.
            
         
               (20)
            
            
               Edellä johdanto-osan 2 kappaleen h alakohdassa määritellyillä kansainvälisten pakettien markkinoilla Ruotsin Postilla oli [… prosentin] osuus arvossa mitattuna vuonna 2007. Sen suurimman kilpailijan osuus oli tähän verrattavissa eli [… prosenttia], ja kahden suurimman kilpailijan yhteenlaskettu markkinaosuus oli Ruotsin Postiin verrattuna lähes kaksinkertainen eli [… prosenttia]. Näitä seikkoja olisi tämän vuoksi pidettävä merkkinä siitä, että kansainvälisiin pakettipalveluihin kohdistuu suoraa kilpailua.
            
         
               (21)
            
            
               Edellä johdanto-osan 2 kappaleen i alakohdassa määritellyillä kotimaan kuormalavapalvelujen markkinoilla Ruotsin Postilla on arviolta [… prosentin] markkinaosuus. Ruotsin Postin toimittamien tietojen mukaan ”… markkinoita hallitsevat DHL, Schenker, DSV ja [Ruotsin Posti], ja kolmannesta sijasta kilpailevat [Ruotsin Posti] ja DSV. Lisäksi on sekä paikallisia että valtakunnallisia tavaraliikenneyrityksiä, jotka tarjoavat kuormalavapalveluja. Kuljetusalalla on Ruotsissa noin 14 000 yritystä, ja on mahdotonta sanoa, kuinka moni niistä on sisällyttänyt myös kuormalavapalvelut tuotevalikoimaansa.” Näitä seikkoja olisi tämän vuoksi pidettävä merkkinä siitä, että kyseiseen toimintoon kohdistuu suoraa kilpailua.
            
         
               (22)
            
            
               Edellä johdanto-osan 2 kappaleen k alakohdassa määritellyillä kolmannen ja neljännen osapuolen (3PL ja 4PL) logistiikkamarkkinoilla Ruotsin Postin markkinaosuus on melko vähäinen, alle [… prosenttia], sillä Ruotsin Postin toimittamien tietojen mukaan ”Ruotsin markkinoilla toimii useita ruotsalaisia ja kansainvälisiä toimijoita, kuten DHL, Schenker, DSV ja Green Cargo. Lisäksi on alun perin laivaus- ja huolinta-alalla toimineita yrityksiä, joilla on omat maailmanlaajuiset verkostonsa, kuten Maersk ja Tradimus”. Tätä voidaan tämän vuoksi pitää merkkinä siitä, että kyseiseen toimintoon kohdistuu suoraa kilpailua.
            
         
               (23)
            
            
               Tässä päätöksessä filateliapalveluilla tarkoitetaan ”postimerkkien ja postimerkkeihin liittyvien tuotteiden myyntiä lähinnä keräilijöille ja vähäisemmässä määrin lahjojen ja matkamuistojen ostajille.” Saatujen tietojen mukaan Ruotsin Posti on suurin uusia postimerkkejä koko ajan liikkeeseen laskeva yritys Ruotsissa. Muut hiljattain liikkeeseenlaskettuja postimerkkejä Ruotsin filateliamarkkinoilla tarjoavat toimijat ovat ruotsalaisia paikallisia postitoimijoita ja ulkomaisia, lähinnä pohjoismaisia postitoimijoita. Filateliamarkkinat eivät kuitenkaan rajoitu postitoimijoiden tarjoamiin postimerkkeihin, vaan ne sisältävät myös postimerkkien myynnin huutokaupoissa, postimerkkikauppiaat ja erilaisten myynti- ja huutokauppasivujen välityksellä tapahtuvan internetmyynnin. Ruotsin Postin arvioitu markkinaosuus filateliapalveluiden koko markkinoista Ruotsissa, myyvätpä postimerkkejä sitten jälleenmyyjät tai huutokauppiaat, on arviolta [… prosenttia]. Huutokauppiaiden yhteinen markkinaosuus on puolestaan [… prosenttia], postimerkkikauppiaiden [… prosenttia], internetmyynnin [… prosenttia] ja Ruotsissa toimivien muiden postitoimijoiden [… prosenttia]. Kolmen suurimman huutokauppiaan arvioitu yhteenlaskettu markkinaosuus ([… prosenttia]) on hieman suurempi kuin Ruotsin Postin. Näitä seikkoja voidaan tämän vuoksi pitää merkkinä siitä, että filateliaan kohdistuu suoraa kilpailua, olivatpa tarkastelun kohteena filatelian kokonaismarkkinat tai postimerkkikauppa ja postimerkkihuutokauppa erikseen.
            
         IV   PÄÄTELMÄT
   
               (24)
            
            
               Johdanto-osan 2–23 kappaleessa tarkasteltujen seikkojen perusteella olisi katsottava, että ehto, joka koskee kilpailun kohdistumista suoraan johonkin toimintoon ja josta säädetään direktiivin 2004/17/EY 30 artiklan 1 kohdassa, täyttyy Ruotsissa seuraavien palvelujen osalta:
               
                           a)
                        
                        
                           suuret lajitellut kakkosluokan lähetykset suurkaupunkialueilla;
                        
                     
                           b)
                        
                        
                           kotimaan peruspaketit yritysten välillä;
                        
                     
                           c)
                        
                        
                           kotimaan peruspaketit yrityksiltä kuluttajille;
                        
                     
                           d)
                        
                        
                           kotimaan pika- ja kuriiripaketit;
                        
                     
                           e)
                        
                        
                           kotimaan kuormalavapalvelut (toiselta nimeltään kevyttavarapalvelut);
                        
                     
                           f)
                        
                        
                           kolmannen ja neljännen osapuolen logistiikkapalvelut (3PL ja 4PL);
                        
                     
                           g)
                        
                        
                           filatelia; ja
                        
                     
                           h)
                        
                        
                           kansainväliset paketit.
                        
                     
         
               (25)
            
            
               Koska rajoittamatonta markkinoille pääsyä koskevan ehdon voidaan katsoa täyttyvän, direktiiviä 2004/17/EY ei pitäisi soveltaa hankintayksiköiden tekemiin hankintasopimuksiin, joiden tarkoituksena on mahdollistaa johdanto-osan 24 kappaleen a–h alakohdassa tarkoitettujen palvelujen suorittaminen Ruotsissa, eikä suunnittelukilpailuihin, joita järjestetään tällaisen toiminnan suorittamiseksi Ruotsissa.
            
         
               (26)
            
            
               Tämä päätös perustuu oikeudelliseen ja tosiasialliseen tilanteeseen kesäkuusta syyskuuhun 2008, sellaisena kuin se käy ilmi Ruotsin Postin ja Ruotsin kuningaskunnan lähettämistä tiedoista. Päätöstä voidaan tarkistaa, jos oikeudellinen tai tosiasiallinen tilanne muuttuu merkittävästi siten, etteivät direktiivin 2004/17/EY 30 artiklan 1 kohdan soveltamisen edellytykset enää täyty,
            
         ON TEHNYT TÄMÄN PÄÄTÖKSEN:
   1 artikla
   Direktiiviä 2004/17/EY ei sovelleta hankintayksiköiden tekemiin hankintasopimuksiin, joiden tarkoituksena on mahdollistaa Ruotsissa seuraavien palvelujen suorittaminen:
   
               a)
            
            
               suuret lajitellut kakkosluokan lähetykset suurkaupunkialueilla;
            
         
               b)
            
            
               kotimaan peruspaketit yritysten välillä;
            
         
               c)
            
            
               kotimaan peruspaketit yrityksiltä kuluttajille;
            
         
               d)
            
            
               kotimaan pika- ja kuriiripaketit;
            
         
               e)
            
            
               kotimaan kuormalavapalvelut (toiselta nimeltään kevyttavarapalvelut);
            
         
               f)
            
            
               kolmannen ja neljännen osapuolen logistiikkapalvelut (3PL ja 4PL);
            
         
               g)
            
            
               filatelia; ja
            
         
               h)
            
            
               kansainväliset paketit.
            
         2 artikla
   Tämä päätös on osoitettu Ruotsin kuningaskunnalle.
   
      Tehty Brysselissä 19 päivänä joulukuuta 2008.
      
         
            Komission puolesta
         
         Charlie McCREEVY
         
         
            Komission jäsen
         
      
   
   
      (1)  EUVL L 134, 30.4.2004, s. 1.
   
      (2)  Suurkaupunkialueiksi määritellään tietyt postinumeroalueet isoissa kaupungeissa ja niiden lähiseuduilla, esimerkiksi Tukholma, Göteborg, Malmö ja Västerås.
   
      (3)  Keskimäärin 0,40 Ruotsin kruunua. Vertailun vuoksi voidaan todeta, että kakkosluokan kirje (paino enintään 20 g) maksaa 4,0 kruunua ja kakkosluokan kirjeet suurissa lajitelluissa lähetyksissä suurkaupunkialueiden ulkopuolella maksavat 2,84 kruunua. Kakkosluokan kirjeet suurissa lajitelluissa lähetyksissä ovat suurkaupunkialueilla keskimäärin 16,39 prosenttia halvempia kuin muilla alueilla.
   
      (4)  Esitetty 28. helmikuuta 2008, Dnr 656/2007.
   
      (5)  EYVL L 15, 21.1.1998, s. 14.
   
      (6)  Luottamuksellinen tieto.
   
      (7)  Arvossa mitattuna markkinaosuus oli [… prosenttia] vuonna 2005, [… prosenttia] vuonna 2006 ja [… prosenttia] vuonna 2007 ja vastaavasti määrässä mitattuna [… prosenttia] kunakin vastaavana vuonna.
   
      (8)  Ks. pyynnössä oleva 3.1 kohta, C, s. 25–26.
   
      (9)  Esimerkiksi Ruotsin kotitalouksista noin joka neljännessä ei ole internet-yhteyttä. Lisäksi todetaan, että ”hieman yli puolet” Ruotsin väestöstä maksaa laskut internetin välityksellä, mikä vastavuoroisesti tarkoittaa, että lähes puolet ei tätä tee.
   
      (10)  Ks. samansuuntaiset päätelmät, tiettyjen Suomessa, Ahvenanmaata lukuun ottamatta, tarjottavien postialan palvelujen jättämisestä vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta annetun Euroopan parlamentin ja neuvoston direktiivin 2004/17/EY soveltamisen ulkopuolelle 6 päivänä elokuuta 2007 tehty komission päätös 2007/564/EY, johdanto-osan 10 kappale (EUVL L 215, 18.8.2007, s. 21).
   
      (11)  Vuonna 2005: [… prosenttia], vuonna 2006: [… prosenttia].
   
      (12)  Ks. yhteisöjen ensimmäisen oikeusasteen tuomioistuimen (kolmas jaosto) 28. helmikuuta 2002 antama tuomio, 328 kohta. Atlantic Container Line AB ym. vastaan Euroopan yhteisöjen komissio. Asia T-395/94. Tuomioistuimen oikeustapauskokoelma 2002, s. II-00875.
   
      (13)  Väestötiheyttä ei pidetty merkityksellisenä tekijänä edellä mainitussa Suomea koskevassa päätöksessä 2007/564/EY, ja Suomen väestötiheys – 17,4 asukasta neliökilometrillä (1.1.2007) – on alhaisempi kuin Ruotsin väestötiheys eli 22,2 asukasta neliökilometrillä (1.1.2007).
   
      (14)  Mukaan lukien Ruotsin Postin hoitama osoitteellinen suoramainonta, jota posti kuitenkin itse pitää pyynnössään osana osoitteellisten fyysisten viestien markkinoita, ”kun otetaan huomioon muun muassa julkisen palvelun direktiivin mukainen postipalveluiden jako.”
   
      (15)  Ks. 8 päivänä huhtikuuta 2005 tehdyn komission päätöksen 11 kohta (Asia N:o IV/M.3648 – GRUNER + JAHR / MPS). Tarkastellut viestimet olivat aikakausjulkaisut, televisio, radio ja internet. Ks. myös 24 päivänä tammikuuta 2005 tehdyn komission päätöksen 15 kohta (Asia N:o IV/M.3579 – WPP / GREY), jossa muun muassa todetaan, että ”…vaikuttaa pikemminkin siltä, että erilaiset viestimet ennemminkin täydentävät toisiaan kuin ovat keskenään korvattavissa, sillä eri viestimillä voi olla erilaiset yleisöt ja toimintatavat.”
   
      (16)  Ruotsin Postin pyyntöönsä liittämän tutkimuksen mukaan Ruotsin Posti ”ei itse asiassa tee eroa näiden kahden palvelutyypin välillä. Riippumatta siitä, onko paketti CtoC vai CtoB, palvelua tarjotaan samalla nimellä (’postpaket’). Koska tarjontapuolella on tämä suuri korvattavuus, näitä palveluja on tarkoituksenmukaista pitää yhtenä CtoX-palveluna.” Lisäksi tämä vastaa päätöstä 2007/564/EY, jossa tarkastellaan Suomen tilannetta.